THISTED:Mandag morgen opdagede købmand Anders Nyby på en overvågningsvideo, at tre personer snuppede seks flasker spiritus til mellem 300 og 400 kroner stykket fra hylderne i hans butik på Iversensvej i Thisted.

Tyveriet blev anmeldt telefonisk, og så lagde han videoen på butikkens Facebookside.

- En kunde ringede og sagde, at det var blevet anmeldt og senere mandag fjernede Facebook videoen, siger han.

Tirsdag eftermiddag fik han en opringning fra Thisted Politi om at han nu var sigtet for at lægge videoen frem offentligt. Til gengæld var der ikke så meget om de tre tyve.

- Det overraskede mig lidt, at de var hurtigere med mig end med sagen om de tre butikstyve.

Han er dog ikke ukendt med en sigtelse af denne type, da han tidligere har fået en bøde for at offentliggøre overvågningsvideo fra en butik.

Videoen viser tre personer, som de seneste par uger har stjålet forskellige varer i de Sparbutikker i Thy, som Anders Nyby er ejer eller medejer af.

Politikommissær Jørgen Jensen fra Thisted Politi vil ikke kommentere meget på bødesagen, men siger, at der efterforskes i sagen med de tre butikstyve og at ordensmagten vurderer, at de er tæt på trioen.